**Likumprojekta "Grozījumi Komerclikumā"**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekts izstrādāts, lai ļautu kapitālsabiedrību dalībniekiem (akcionāriem) piedalīties un balsot dalībnieku (akcionāru) sapulcēs attālināti. Projekts atvieglo arī valdes un padomes sēžu elektronisku norisi, vienkāršojot prasības valdes un padomes sēžu protokolu parakstīšanai.  Ņemot vērā COVID-19 radīto ārkārtas situāciju valstī un noteiktos pulcēšanās aizliegumus, projekts ir steidzams. Projektā ietvertais regulējums nodrošina iespēju ikgadējo dalībnieku (akcionāru) sapulču norisi organizēt elektroniski, tādējādi ievērojot gan likuma prasības par gada pārskatu apstiprināšanu, gan šobrīd noteiktos pulcēšanās aizliegumus. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **I. Attālināta dalība dalībnieku (akcionāru) sapulcēs**  Komerclikums (turpmāk – KCL) noteic, ka dalībnieki un akcionāri (turpmāk – dalībnieki) var piedalīties dalībnieku sapulcēs personiski vai ar pārstāvja starpniecību. Tomēr KCL neietver skaidru regulējumu, vai dalībnieki var piedalīties dalībnieku sapulcē attālināti (piemēram, videokonferencē). Šāda skaidra un nepārprotama regulējuma trūkums liedz kapitālsabiedrībām iespēju droši un nešaubīgi piedāvāt dalībniekiem iespēju dalībnieku sapulcēs piedalīties, izmantojot elektroniskos saziņas līdzekļus.  Turklāt minētās neskaidrības vēl vairāk palielina Finanšu un kapitāla tirgus likuma regulējums. Šajā likumā ir paredzētas to akciju sabiedrību, kuru akcijas ir iekļautas regulētajā tirgū, akcionāru tiesības vienoties un statūtos paredzēt attālinātās dalības vai balsošanas veidus: akcionāra tiesības balsot pirms sapulces un akcionāra tiesības piedalīties un balsot sapulcē, izmantojot elektroniskos saziņas līdzekļus (skat. Finanšu instrumentu tirgus likuma 54.3 panta trešo daļu). Līdz ar to, ja šādas akcionāru tiesības nav paredzētas statūtos, tad tās nevar tikt izmantotas.  Projekts paredz vairākas iespējas, kā dalībnieks var piedalīties un balsot dalībnieku sapulcē, fiziski neierodoties uz sapulci:   1. dalībnieka tiesības balsot pirms dalībnieku sapulces; 2. dalībnieka tiesības piedalīties un balsot dalībnieku sapulcē, izmantojot elektroniskos saziņas līdzekļus; 3. dalībnieku e-sapulces.   Visos šajos gadījumos dalībnieks ir pielīdzināts klātesošam dalībniekam un ierakstāms dalībnieku sarakstā, kas tiek sagatavots pirms sapulces atklāšanas (dalībnieku reģistrācija), un dalībnieka nodotās balsis ir ieskaitāmas balsojumos tieši tāpat, kā fiziski klātesošo dalībnieku balsis.  **1. Dalībnieka tiesības balsot pirms dalībnieku sapulces**  Projekts paredz tiesības ikvienam dalībniekam savu balsojumu nodot pirms dalībnieku sapulces. Minētās tiesības nav sasaistītas ar dalībniekam piederošo balsu skaitu vai citiem kritērijiem, bet gan ir nodrošināmas ikkatram no sabiedrības dalībniekiem. Šīs tiesības nav arī jāparedz sabiedrības statūtos, un dalībniekiem nav jālūdz iespēja realizēt minētās tiesības.  Sabiedrībai paziņojumā par sapulces sasaukšanu ir jānorāda informācija par dalībnieka tiesībām balsot pirms dalībnieku sapulces, tajā skaitā, norādot kārtību, kādā šīs tiesības realizēt (piemēram, norādot pasta vai e-pasta adresi, uz kuru balsojums ir nosūtāms, un sabiedrībā pastāvošās dalībnieku identifikācijas prasības u.tml.).  Dalībnieku sapulces darba kārtība ir jādara zināma dalībniekiem līdz ar paziņojuma par dalībnieku sapulces sasaukšanu nosūtīšanu. Tomēr dalībniekiem ir tiesības iesniegt arī papildus darba kārtības jautājumus, un attiecīgi darba kārtība var mainīties. Papildinātā darba kārtība ir jāpaziņo dalībniekiem. Ņemot vērā minēto, dalībniekam būtu ieteicams savu balsojumu nodot ne ātrāk kā dienā, kad ir saņemta galīgā sapulces darba kārtība.  Nododot balsojumu, dalībniekam ir jānodrošina, ka sabiedrība viņu spēs identificēt (piemēram, balsojumu var parakstīt notariāli vai ar drošu elektronisko parakstu; ja sabiedrībā ir noteikta vai praksē ieviesta cita kārtība, kā sabiedrība attālināti spēj identificēt savus dalībniekus, tad dalībniekam jāievēro šī kārtība).  Dalībniekam arī jānodrošina, ka viņa balsojums sabiedrībā tiks saņemts vismaz iepriekšējā dienā pirms dalībnieku sapulces. Lai dalībnieks varētu būt drošs, ka sabiedrība viņa balsojumu ir saņēmusi, dalībnieks var lūgt sabiedrību apstiprināt balsojuma saņemšanu. Šādu lūgumu var izteikt vienlaicīgi ar balsojuma nosūtīšanu vai izteikt vēlāk (piemēram, ja dalībnieks balsojumu ir nosūtījis pa pastu, tuvojoties sanāksmes dienai, dalībnieks ar sabiedrību var sazināties ar e-pasta starpniecību un lūgt apstiprināt balsojuma saņemšanu; gadījumā, ja balsojums tomēr nav saņemts, dalībniekam ir iespēja piedalīties sanāksmē personīgi, ar pārstāvja starpniecību vai izmantojot elektroniskos saziņas līdzekļus).  Ja dalībnieks ir balsojis pirms sapulces, tas neliedz viņam ierasties uz sapulci klātienē vai piedalīties sapulcē attālināti (izmantojot elektroniskos saziņas līdzekļus) un attiecīgi arī piedalīties balsošanā sapulcē. Šajā gadījumā dalībnieka iepriekš nodotais balsojums ir anulējams, un vērā ņemams sapulces laikā nodotais balsojums.  **2. Dalībnieku e-sapulces un dalībnieku tiesības piedalīties un balsot elektroniski**  Projekts paredz, ka dalībnieku sapulces daļēji vai pilnībā var tikt noturētas attālināti jeb izmantojot elektroniskos saziņas līdzekļus. Projekts nošķir pilnīgi elektroniskas dalībnieku sapulces (dalībnieku e-sapulces) no klātienē notiekošām sapulcēm, kurās dalībnieki savas tiesības var realizēt arī elektroniski.  **Dalībnieku e-sapulces**, kas izslēdz dalībnieka tiesības ierasties uz sapulci klātienē un pēc būtības paredz dalībnieka **pienākumu** piedalīties un balsot sapulcē elektroniski, sabiedrība var organizēt tikai tad, ja šāda kārtība ir ietverta sabiedrības statūtos. Turklāt šādu statūtu grozījumu nevar pieņemt ar kvalificēto balsu vairākumu, bet tā pieņemšanai ir nepieciešama visu dalībnieku piekrišana. Šāda norma paredzēta, lai aizsargātu mazākuma dalībniekus, neļaujot dalībnieku vairākumam noteikt tādu dalībnieku sapulces norises kārtību, kas potenciāli liedz kādam no dalībniekiem piedalīties dalībnieku sapulcē un realizēt savas tiesības. Savukārt, lai veiktu statūtu grozījumus, ar kuriem no statūtiem tiek izslēgtas prasības par dalībnieku e-sapulcēm, ir pietiekami ar kvalificētu balsu vairākumu, jo šāds statūtu grozījums paredz mazākus ierobežojumus dalībai dalībnieku sapulcē.  Paredzot statūtos dalībnieku e-sapulces, ir iespējams noteikt, ka atsevišķi jautājumi (piemēram, būtiskākās izmaiņas sabiedrībā – tādas kā pamatkapitāla palielināšana, statūtu grozījumi, likvidācija, reorganizācija u.c.) var tikt pieņemti tikai klātienes sapulcēs (tajā skaitā, ar tiesībām piedalīties attālināti). Ņemot vērā, ka dalībniekiem var būt vēlme un nepieciešamība atsevišķu jautājumu izlemšanai nodrošināt pilnvērtīgu diskusiju, tās noturēšana var būt efektīvāka, dalībniekiem tiekoties klātienē. Līdz ar to projekts neliedz dalībniekiem pašiem izlemt un vienoties par efektīvāko veidu, kā noturēt dalībnieku sapulces, un ļauj izvēlēties un savstarpēji kombinēt dažādus attālinātās dalības veidus.  **Dalībnieka tiesības piedalīties un balsot dalībnieku sapulcē, izmantojot elektroniskos saziņas līdzekļus**, nozīmē, ka dalībnieku sapulce tiek organizēta klātienes formātā, taču dalībniekam ir izvēles iespēja tai pieslēgties attālināti. Proti, ir noteikta dalībnieku sapulces norises vieta, kur dalībnieki var ierasties un realizēt visas dalībnieku tiesības, kas saistītas ar dalībnieku sapulci. Vienlaikus dalībniekiem tiek nodrošināta iespēja pieslēgties dalībnieku sapulcei attālināti jeb izmantojot elektroniskos saziņas līdzekļus. Attiecīgi šajā gadījumā daļa no dalībniekiem sapulci var apmeklēt klātienē, bet daļa – attālināti, taču tā ir dalībnieka brīva izvēle, kādā veidā – klātienē vai attālināti –, dalībnieks piedalās un balso dalībnieku sapulcē.  Dalībnieka tiesības piedalīties un balsot dalībnieku sapulcē, izmantojot elektroniskos saziņas līdzekļus, var tikt realizētas trīs gadījumos: (1) valdei pēc savas iniciatīvas piedāvājot dalībniekiem šādu iespēju dalībai dalībnieku sapucē, (2) noteiktam dalībnieku skaitam ierosinot valdei nodrošināt šādu opciju (t.i., organizēt konkrētu dalībnieku sapulci ar attālinātas dalības un balsošanas iespējām); (3) dalībniekiem vienojoties un sabiedrības statūtos paredzot, ka dalībnieku sapulcēs ir iespējams piedalīties un balsot arī attālināti (t.i., ka jebkurā dalībnieku sapulcē ir nodrošināma attālinātas dalības un balsošanas iespēja). Savukārt, dalībnieku e-sapulces var organizēt tikai tajā gadījumā, ja tas ir paredzēts sabiedrības statūtos – valde pēc savas iniciatīvas vai dalībnieku lūguma nav tiesīga dalībnieku sapulci organizēt tikai elektroniskā formātā.  Informācija par dalībnieka tiesībām piedalīties un balsot, izmantojot elektroniskos saziņas līdzekļus (tajā skaitā, par dalībnieka tiesību realizāciju e-sapulcē), ir ietverama paziņojumā par dalībnieku sapulces sasaukšanu, norādot kārtību un termiņu, kā šīs tiesības realizēt.  Dalībnieku e-sapulces un dalībnieku tiesības piedalīties un balsot elektroniski neierobežo dalībnieka tiesības balsot pirms sapulces – tās ir nodrošināmas neatkarīgi no citiem veidiem, kas tiek piedāvāti dalībnieku attālinātai dalībai sapulcē.  Dalībnieku e-sapulces un dalībnieka tiesības piedalīties un balsot elektroniski nedrīkst ierobežot citas dalībnieka tiesības, kas saistītas ar dalībnieku sapulcēm, piemēram, dalībniekam ir tiesības izteikties, uzdot jautājumus un iesaistīties diskusijās, dalībniekam ir tiesības likumā noteiktajos termiņos pirms sapulces iesniegt papildinājumus sapulces darba kārtībai un lēmumu projektus, dalībniekam ir tiesības apstrīdēt dalībnieku sapulces lēmumus u.c. Ņemot vērā minēto, dalībnieku attālināta dalība dalībnieku sapulcē ir organizējama, nodrošinot visas dalībnieka tiesības.  **II Valdes un padomes sēžu protokoli**  KCL ļauj padomes sēdes organizēt, padomes locekļiem tajās piedaloties arī attālināti. Padomes loceklis var nodot savu balsi telefoniski vai citādā veidā tad, ja izmantotie sakaru līdzekļi pieļauj padomes locekļiem vienlaikus piedalīties jautājuma apspriešanā un lēmuma pieņemšanā un ja šī darbība ir attiecīgi dokumentāri fiksēta (KCL 220. panta otrā daļa un 299. panta trešā daļa). Attiecībā uz valdes sēdēm KCL neparedz šādus īpašus noteikumus valdes sēdes norises organizēšanai. Tomēr, tā kā komerctiesības ir privāttiesību nozare, kurās darbojas tiesību princips „atļauts viss, kas nav aizliegts”,[[1]](#footnote-1) secināms, ka KCL neaizliedz iespēju arī valdes sēžu norisē izmantot mūsdienu tehnoloģijas, t. sk. neparedz ierobežojumu valdes sēdēm notikt ar elektronisko saziņas līdzekļu starpniecību. Līdz ar to gan padomes, gan valdes sēdes var notikt elektroniski (izmantojot elektroniskos saziņas līdzekļus).  KCL noteic, ka padomes un valdes sēžu protokolus paraksta visi padomes un valdes locekļi, kas piedalījušies sēdē. Saskaņā ar Dokumentu juridiskā spēka likuma 4. panta ceturto daļu, ja saskaņā ar tiesību aktu prasībām dokumentā jābūt vairāku personu parakstam, dokuments iegūst juridisku spēku, kad to parakstījušas visas attiecīgās personas. Ņemot vērā minēto, lai padomes un valdes sēdes protokols iegūtu juridisko spēku, to ir jāparaksta visiem padomes un valdes locekļiem, kas piedalījušies sēdē. Ja kāda no šīm personām atsakās parakstīt protokolu vai nevar to izdarīt (piemēram, padomes sēde notikusi elektroniski un protokols tiek sagatavots kā elektroniskais dokuments, bet personai nav Latvijā atzīta elektroniskā paraksta), tad sēdes protokols neiegūst juridisko spēku.  Lai atvieglotu padomes un valdes sēžu protokolu parakstīšanu, projekts paredz atteikties no nepieciešamības visiem padomes un valdes locekļiem, kas piedalījušies attiecīgajā sēdē, parakstīt sēdes protokolu. Ar projektu ir ierosināts noteikt, ka ir pietiekami, ka protokolu paraksta sēdes vadītājs un vēl vismaz viens sēdes dalībnieks. Sēdes dalībniekam, kurš paraksta protokolu, nav obligāti jābūt padomes vai valdes loceklim, bet tas var būt arī, piemēram, sēdes protokolētājs. |
| 3. | Projekta izstrādē iesaistītās institūcijas un publiskas personas kapitālsabiedrības | Projekts ir izstrādāts Tieslietu ministrijas Pastāvīgajā darba grupā Komerclikuma grozījumu izstrādei, kuras sastāvā ir arī sociālie partneri: Latvijas Tirdzniecības un rūpniecības kamera, Latvijas Darba devēju konfederācija un Ārvalstu investoru padome Latvijā. Projekta izstrādē iesaistīta arī Finanšu un kapitāla tirgus komisija un NASDAQ Riga, kā arī Finanšu ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Kapitālsabiedrības. |
| 2. | Tiesiskā regulējuma ietekme uz tautsaimniecību un administratīvo slogu | Projekts paredz dalībnieka tiesības balsot pirms dalībnieku sapulces, kas rada administratīvo slogu kapitālsabiedrībai, jo tai jānodrošina dalībnieku balsojumu saņemšana un apstrāde. Savukārt dalībnieks šādā veidā var samazināt savas izmaksas un laika patēriņu, kas ir saistīts ar dalībnieka nokļūšanu un piedalīšanos dalībnieku sapulcē klātienē.  Projekts paredz dalībniekiem tiesības piedalīties un balsot dalībnieku sapulcē, izmantojot elektroniskos saziņas līdzekļus. Tas rada administratīvo slogu kapitālsabiedrībai, jo tai ir jānodrošina tehniskie līdzekļi, kā kapitālsabiedrība spēs nodrošināt šādu dalībnieku tiesību realizāciju. Ņemot vēra, ka šī ir dalībnieka tiesība, nevis pienākums, dalībnieks var šo tiesību neizmantot – attiecīgi administratīvais slogs dalībniekam netiek radīts. Vienlaikus dalībnieks var izmantot tiesības piedalīties un balsot dalībnieku sapulcē un tādējādi samazināt laika patēriņu un izmaksas, kas ir saistītas ar dalībnieka nokļūšanu un piedalīšanos dalībnieku sapulcē klātienē.  Projekts paredz iespēju organizēt dalībnieku e-sapulces (ja tas paredzēts statūtos). Tas rada administratīvo slogu kapitālsabiedrībai, jo tai ir jānodrošina tehniskie līdzekļi, kā kapitālsabiedrība spēs nodrošināt šādu dalībnieku tiesību realizāciju. Ņemot vērā, ka šis ir dalībnieka pienākums, tad dalībniekam ir jānodrošina tehniskie līdzekļi, lai varētu realizēt dalībnieka tiesības, izmantojot elektroniskos saziņas līdzekļus. Vienlaikus dalība e-sapulcē samazina dalībnieka laika patēriņu un izmaksas, kas saistītas ar dalībnieka nokļūšanu un piedalīšanos dalībnieku sapulcē klātienē.  Projekts paredz atvieglot valdes un padomes sēžu protokolu parakstīšanu, neprasot visiem valdes un padomes locekļiem, kas piedalījušies attiecīgajā sēdē parakstīt protokolu. Attiecīgi tiek mazināts administratīvais slogs. |
| 3. | Administratīvo izmaksu monetārs novērtējums | Nav veikts. |
| 4. | Atbilstības izmaksu monetārs novērtējums | Nav |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts ir izstrādāts Tieslietu ministrijas Pastāvīgajā darba grupā Komerclikuma grozījumu izstrādei, kuras sastāvā ir arī uzņēmēju organizācijas: Latvijas Tirdzniecības un rūpniecības kamera, Latvijas Darba devēju konfederācija un Ārvalstu investoru padome Latvijā. |
| 2. | Sabiedrības līdzdalība projekta izstrādē | Ņemot vērā projekta steidzamību, projekts nav nodots sabiedrības līdzdalībai. |
| 3. | Sabiedrības līdzdalības rezultāti | Projekta izstrādē iesaistītās uzņēmēju organizācijas – Latvijas Tirdzniecības un rūpniecības kamera, Latvijas Darba devēju konfederācija un Ārvalstu investoru padome Latvijā – konceptuāli atbalsta projektu. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Projekts šo jomu neskar. |

Ministru prezidenta biedrs,

tieslietu ministrs J. Bordāns

Lielkalne 67036949

Baiba.Lielkalne@tm.gov.lv

v\_sk = 2033

1. Strupišs A. Komerclikuma komentāri. A daļa. Komercdarbības vispārīgie noteikumi. [B.v.]: „A. Strupiša juridiskais birojs” SIA, 2003, 31. lpp. [↑](#footnote-ref-1)